钦定古今图书集成/明伦汇编/氏族典/第566卷 > 《廖用贤尚友录》 > 徒单镒
## 钦定古今图书集成/明伦汇编/氏族典/第566卷 > 《廖用贤尚友录》 > 徒单镒

按《金史徒单镒传》，“镒本名按，出上京路速，速保子，猛
安人。父乌辇，北京副留守。镒颖悟绝伦，习女直字，通
契丹大小字及汉字，该习经史，举进士及第，累迁翰
林待制。章宗即位，迁左谏议大夫、御史中丞，拜参知
政事。镒言今承平日久，当为经久之治。拜平章政事，
封济国公。淑妃李氏擅宠，兄弟恣横，镒上疏皆切时”
弊，上虽纳其说而不能行。上问汉高帝、光武优劣，镒
曰：“光武再造，无沈湎冒色之事，高祖惑戚姬，卒至于
乱。”上默然。镒以李氏宠过，故微谏云。泰和六年，知河
中府，兼陕西安抚使。七年，宋安丙分兵出秦、陇间，诏镒出兵金、房，以分宋人兵势，破宋兵千馀人，取上津
县。八年，封濮国公。中都戒严，镒选兵入卫。宣宗即位，
进拜左丞相，封广平郡王，薨。